শহরে নানা জায়গায় পুল-পার্টি শুরু হলে বলে। অনেকে আবার গরমের ছুটির পরিকল্পনাও শুরু করে দিয়েছেন। গোয়া হোক বা পটায়ার সমুদ্র-সৈকত, সুইমওয়্যার পরাই যায়। কিন্তু অনেক মেয়েই নিজের শরীর নিয়ে হীনমন্যতায় ভোগেন। প্রথমেই তাঁদের জেনে রাখা প্রয়োজন, যে কেউ চাইলে সুইমওয়্যার পরতে পারেন। ইচ্ছেটাই আসল। আর পাঁচজন কী ভাববে, সেটা মাথায় রাখার কোনও মানে হয় না। তবে সুইমওয়্যার শপিংয়ে যাওয়ার আগে কিছু কথা মাথায় রাখুন।

আপনার শরীরের গড়ন যদি জেনিফার লোপেজ বা বেয়ন্সের মতো ‘পিয়ার শেপ্ড’ হয়, তাহলে টু-পিস পরতেই পারেন। এই ধরনের গড়নে শরীরের নীচের অংশ বেশি ভারী হয়। টু-পিসে স্বচ্ছন্দ না হলে যে সুইমওয়্যারগুলোর নীচের দিকটা স্কার্টের মতো, সেগুলোও পরতে পারেন। সঙ্গে ডিপ নেকলাইন হলে সকলের নজর শরীরের উপর দিকেই থাকবে। বিকিনি বা সুইমস্যুটের উপর একটি স্যারংও জড়িয়ে নিতে পারেন। খুব চওড়া ব্যান্ড দেওয়া ‘বটম’ এড়িয়ে চলুন।
সোফিয়া ভেরগারা বা কেটি পেরির মতো আপনারও যদি শরীরের উপর অংশ বেশি ভারী হয়, তাহলে একটু বাড়তি ‘সাপোর্ট’ দেওয়া সুইমওয়্যার বেছে নিন। আন্ডার-ওয়্যার্ড সুইমস্যুট বা মোটা স্ট্র্যাপ দেওয়া ব্রা-শেপড সুইমওয়্যার খুঁজলেই পেয়ে যাবেন। গলার কাছে বা বুকের উপর কোনও রকম রাফ্‌ল বা এমবেলিশমেন্ট না থাকলেই ভাল। নয়তো বেশি দৃষ্টি আকর্ষণ করবে।

আপনার যদি অ্যাথলেটিক গড়ন হয়, তাহলে এমন সুইমওয়্যার বাছতে হবে, যাতে শরীর একটু ‘কার্ভি’ দেখায়। মোনোকিনি তার জন্য ‘পারফেক্ট’। কাট-আউট ওয়ান পিস স্যুটও দারুণ লাগবে আপনার ফিগারে। ফ্লেয়ার বা ফ্রিঞ্জ দেওয়া সুইমওয়্যার পরে দেখতে পারেন। টাই-আপ ‘বটম’ পরলে আপনাকে ভাল মানাবে।
ক্রিস্টেন স্টুয়ার্ট বা রিহানার মতো শরীরের গড়ন হলে এমন স্টাইলের সুইমওয়্যার বাছতে পারেন, যেগুলো মিনিম্যাল সাপোর্ট দেয়। এ বা বি-কাপ সাইজ হলে বো দেওয়া বা এমবেলিশ্‌ড বিকিনি পরুন। এমন নেকলাইন বেছে নিন যাতে ক্লিভেজ হাইলাইট হয়। বোল্ড প্রিন্ট বা পুশ-আপ প্যাডেড সুইমস্যুট কিনতে পারেন।

কোনও পুল পার্টিতে যাওয়ার সময় সুইমস্যুটের নীচে ডেনিম শর্টস পরে যেতে পারেন। বিকিনি টপ হলে তার উপর লং বোহো জ্যাকেটও ভাল লাগবে। তবে সঙ্গে চাই মানানসই অ্যাকসেসরিজ। স্টেটমেন্ট পিস বা বোহেমিয়ান জাঙ্ক জুয়েলারি পরুন। জুতোর দিকেও বিশেষ নজর দিন। রঙিন গ্রাফিক প্রিন্টেড ফ্লিপফ্লপ পরতে পারেন।

প্লাস সাইজ ফিগারের মেয়েদের সুইমওয়্যার পরা উচিত নয়— এমন ধারণা মন থেকে মুছে ফেলুন। মনে রাখবেন, কী পরবেন বা পরবেন না— সেই সিদ্ধান্ত নেওয়ার অধিকার একমাত্র আপনার। পঞ্চাশের দশকের বডিস স্টাইল বিকিনি ট্রাই করতে পারেন। শর্ট পেপ্লাম ড্রেসের মতো সুইমওয়্যারও পরে দেখুন। বাজারে এমন অনেক ধরনের সুইমওয়্যারই পেয়ে যাবেন, যা আপনার পছন্দের সঙ্গে মিলবে।

আপনার শরীর যদি আপেলের মতো শেপের হয়, তাহলেও ঘাবড়াবেন না। ভুঁড়ি ঢাকার উপায়ও রয়েছে। রেট্রো স্টাইলের হাই ওয়েস্টেড ট্যাঙ্কিনি পরে দেখুন। বাড়তি মেদ সহজেই লুকনো যাবে। আর কোমরের ভাঁজও আরও ভালভাবে ফুটে উঠবে। পিপ্লাম হল্টার ট্যাঙ্কিনিও মেদ ঢাকার দারুণ উপায়।
গরমের সময় ক্রোশে শর্টসও আরামদায়ক। সুইম টপের সঙ্গে ক্রোশে হট প্যান্টস পরে সমুদ্র সৈকতে ঘুরতে পারেন। সঙ্গে নিন বড়সড় একটা হ্যাট আর গগল্‌স। কানে ফেদার ইয়ারিং‌ চলতে পারে।

সুইমওয়্যার পরার আগে কিছু প্রস্তুতি নেওয়া প্রয়োজন। ভাল করে ওয়্যাক্স করে নেবেন। ওয়্যাক্সিংয়ে স্বচ্ছন্দ বোধ না করলে ‘হেয়ার রিমুভাল’এর অন্য উপায়ও রয়েছে। সানস্ক্রিন লোশন অবশ্যই ব্যবহার করবেন। নয়তো উটকো ট্যান-লাইন পড়ে যাবে। মুখে কোনও মেকআপ না করাই ভাল। তবে পুল পার্টির জন্য সাজতে চাইলে অবশ্যই ওয়াটারপ্রুফ মেকআপ ব্যবহার করুন। সমুদ্রসৈকতে বেশিক্ষণ সুইমওয়্যার পরে সময় কাটালে ত্বকে সানবার্ন হওয়ার সম্ভাবনা থাকে। সে ক্ষেত্রে স্নানের সময় পোড়া অংশগুলোয় ভাল করে অ্যালোভেরা লাগাতে পারেন। তাতে আরাম পাবেন।
অনলাইনে সুইমওয়্যার ‘অপশন’ অবশ্যই বেশি। অনেক সাইটেই নতুন স্টাইলের স্নান-পোশাক পাওয়া যায়। কিন্তু নিজের সাইজ বা কোন স্টাইল আপনাকে মানাবে, তা নিয়ে নিশ্চিত না হলে, অনলাইনে কেনার ঝুঁকি না নেওয়াই ভাল। তবে স্নানের অন্যান্য অ্যাকসেসরি কিনতেই পারেন।